苗劉兵變

苗劉兵變，又叫，係南宋初期嘅一場政變。呢場政變由苗傅同劉正彥發動。佢哋殺死皇帝趙構嘅寵臣太監康履同其他有權勢人士，話要「清君側」，之後逼趙構退位，禪讓皇位畀三歲皇太子趙旉。政變消息傳出之後，各地將官、郡王都齊齊出兵勤王。苗傅同劉正彥知自己死硬，唯有幫趙構復辟。最後苗、劉兩條友打輸咗，喺首都建康度處死。

背景
建炎元年，康王趙構喺即位做皇帝，叫宋高宗。但係趙構昏庸無能，重寵信太監，尤其康履。投靠班太監而平步青雲，做咗，搶嗮啲民脂民膏。建炎三年金兵進攻，王淵即刻建議趙構棄城出逃去杭州，佢負責守尾。但係王淵用戰船運自己啲寶物，搞到幾萬宋兵打敗仗。百姓都話「船上嘅寶物都係王淵喺平定嗰陣，濫殺富人搜刮而來嘅」。而行軍過程入面，康履等太監作威作福，強佔民宅。軍人苗傅好嬲，諗住殺死康履同王淵。

嗰陣時淨係得苗傅控制嘅軍隊護衛喺杭州嘅趙構，韓世忠、、、等將軍都被派去守其他地方，畀咗一個良好嘅條件跟住落嚟嘅政變。劉正彥雖然係王淵升格嘅，但係佢好嬲王淵盜用佢啲士兵。劉正彥知道苗傅諗住發動政變殺死王淵之後，即刻同苗傅一拍即合。苗傅軍嘅士兵大多數都係憎太監同王淵嘅人，苗、劉兩個人喺軍隊度煽風點火，成支軍隊即刻嬲到想殺死班奸臣，因而同苗、劉一齊政變。

康履收到料，苗、劉想發動政變殺死自己，即刻通知王淵。嗰晩，苗傅以「郊外有賊」做理由，同劉正彥一齊率兵翻皇宮政變，情況一發不可收拾。

過程

兵變
第二日，苗傅同劉正彥喺城北橋下面埋伏士兵，等王淵退朝嗰陣，將佢拖落馬，劉正彥將佢親手殺死，之後包圍康履間屋，大肆殺死太監，重掛住王淵個頭，率軍包圍皇宮，兵臨城下，而趙構亦都收到料苗傅同劉正彥叛亂，守宮門嘅中軍統制吳湛引導苗傅班手下入城，大嗌「苗傅不負國，只為天下除害。」 。

杭州知州康允之帶住百官，請趙構止城樓安定軍民，否則唔可以停止叛亂 趙構上城樓，問下面苗傅帶兵作反嘅原因，苗傅見到趙構，仍然下拜下跪，之後就即刻友聲鬧趙構信太監，投靠太監就可以升官發財，、昏庸誤國但係未俾人流放，王淵遇敵嗰陣冇有效抵抗，但係就因為同康履勾結而攞到位，自己成日立功，但係就淨係響偏遠地方做啲芝麻官仔，重表示已經殺咗王淵，並且殺死咗喺出面嘅太監，威脅趙構，要佢殺死康履、藍珪、曾擇三個最大權嘅太監去謝三軍，趙構答，如果太監有過錯可以將佢哋去海中島，重即刻任命苗傅做承宣使同御營都統制，封劉正彥做觀察使同御營副都統制，希望政變就噉就平息。

無耐，叛軍冇散，苗傅重話如果佢淨係想升官，只要賄賂啲閹人就得，唔使搞咁大壇嘢出來 。趙構冇法子，唯有用竹籃將康履垂吊落城交畀叛軍，佢即刻俾叛軍腰斬。苗、劉又喺城下面大嗌：「陛下嘅地位來路唔正，之後如果欽宗返來，你會點？」趙構冇聲出。叛軍得寸進尺，要趙構退位，禪讓帝位畀皇太子趙旉。

趙構讓位、擊敗叛軍

趙構知道件事冇得救，就決定禪讓帝位，但係佢要求咗幾件事，一係苗、劉喺佢禪位之後要好似對宋徽宗噉好好對待佢；二係要聽佢、太后同繼位嘅新皇帝支笛；三係喺佢讓完位之後軍隊士兵就要散，返翻原位；四係約束士兵，唔俾佢哋搶嘢縱火，禍害民間。苗傅應承趙構，趙構即刻宣布遜位畀三歲皇太子趙旉。 趙構派朱勝非落城讀出詔書，苗傅手下王鈞甫同朱勝非講：「苗劉二人忠心而學問唔夠」。朱勝非讀完詔，叛軍即散，喺市集不停大嗌「天下太平喇！」 杭州知州驚叛軍屠城，唯有出城安撫。

第二日太后垂簾聽政，大赦，改年號做明受，尊太上皇趙構做「睿聖仁孝皇帝」，將顯忠寺改名做睿聖宮，淨係留低十五個太監，其餘都炒嗮魷魚，苗傅重派人去查清楚，擔心趙構留低好多內侍。

幾日之後大將軍張浚收到風苗、劉叛變 ，即刻同鎮守吳江嘅張俊起兵會合。呂頤浩都收到料，同部將討論之後確認呢件事係政變，一方面出兵攻擊，另一方面寫信畀劉光世，話畀佢知呢件事。

張浚喺平江起兵，約劉光世同呂頤浩去嗰度會合，然後派親信馮轓去杭州勸苗傅同劉正彥重立趙構做皇帝，迷惑叛軍，又派「保義郎」甄援去韓世忠、劉光世支軍隊度宣布苗劉兵變。之後，張、劉、呂、韓四俠又聯同宰相朱勝非呃苗傅唔好捉韓世忠個老婆同個仔，結果真係成功咗。

苗傅貶起兵嘅張浚做黃州團練副使、郴州安置。張浚知道被貶之後，即刻搵齊天下將軍、郡王，正式宣布起兵勤王，攻擊苗、劉。

趙構復辟
苗、劉好驚，唯有請趙構復辟 。趙構復辟之後，尊太后做隆祐皇太后，恢復苗傅擁立嘅皇帝趙旉做太子，重特登叫苗、劉守邊疆，將佢哋引出朝廷，最後落柯打恢復建炎年號。 苗、劉要求趙構賜佢哋免死鐵券，唔好追究佢哋政變嘅責任，趙構知佢哋讀唔夠書，就喺鐵券上面寫「除大逆外，餘皆不論」，苗、劉察覺唔到，以為安全喇。 嗰日，勤王軍到達叛軍根據地臨平，韓世忠率兵同叛軍「赤心軍」死過，打低苗翊同馬柔吉，入主北關。苗、劉率兩千精兵，攞住鐵券逃出杭州，同時命令手下縱火，但係落大雨，著唔到火。

結局

亂軍
勤王軍張浚、劉光世、呂頤浩、張俊、韓世忠等人入城，殺死引叛軍入宮嘅吳湛。劉正彥喺浦城俾韓世忠捉到；將軍苗翊俾手下綁架，然後交畀韓世忠處置；另一個將軍張逵喺崇安俾韓世忠殺死；而改咗名嘅苗傅就喺建陽俾韓世忠捉到；最尾劉正彥、苗傅同苗翊喺建康度處死 。

勤王軍
趙構升呂頤浩做尚書右僕射；升李邴做尚書右丞；封韓世忠做少保、武勝、昭慶兩鎮節度使，另外封佢老婆梁氏做護國夫人。張浚就自己話要去川陝嗰度防守，趙構封佢做宣撫處置使。

影響
因為亂軍曾經以北宋徽宗皇帝趙佶同欽宗皇帝趙桓喺金國未死做理由，話趙構個帝位來路唔正統，所以之後趙構都好驚啲官員用呢個理由發動政變推翻佢，亦都令趙構之後傾向同金國和平，唔想打仗，以免金國送翻佢哋兩個落嚟搶翻個皇位。而趙構個獨生仔趙旉亦都喺政變度嚇死咗，而趙光義除咗趙構之外大部份後人都響靖康之難期間死咗或者俾金國捉咗，搞到響趙構死後大宋嘅皇位又交翻畀趙匡胤嘅後代。

參攷

大宋
1129年